መንግሥት የጥጥ ምርት ለማስፋፋት ለውጭ አልሚዎች ሰፋፊ የእርሻ መሬቶችን ሊያቀርብ ነው
- የዘረመል ጥጥ ለጨርቃ ጨርቅ ኢንዱስትሪው በሰፊው እንደሚውል ይጠበቃል- የመቐለና የኮምቦልቻ ኢንዱስትሪ ፓርኮች በሰኔ መጨረሻ ግንባታቸው ያልቃል ተብሏልበአገሪቱ የተገነቡትም ሆኑ እየተገነቡ ለሚገኙ የኢንዱስትሪ ውጤቶች ማምረቻዎች የሚያስፈልጋቸውን የጥጥ አቅርቦት ለማሟላት፣ መንግሥት ለውጭ አልሚዎች ሰፋፊ እርሻዎችን ለማቅረብ ማቀዱን አስታወቀ፡፡የአገሪቱን የኢንዱስትሪ ፓርኮች ግንባታና የምርት እንቅስቃሴ የሚያስተባብረው የኢትዮጵያ ኢንቨስትመንት ኮሚሽን ይፋ እንዳደረገው፣ በአገሪቱ ለጨርቃ ጨርቅና አልባሳት ማምረቻነት የተገነቡትም ሆኑ እየተገነቡ የሚገኙ አራት ፓርኮች ከፍተኛ የጥጥ ምርት አቅርቦት ችግር እንደሚያጋጥማቸው ይታሰባል፡፡የአገር ውስጥ የጥጥ ምርትም ሆነ ጥራት አስተማማኝ ባለመሆኑም ምክንያት ከውጭ ለሚመጡ አልሚዎችም ጭምር የቦታ ጥያቄ እየቀረበ እንደሚገኝ የገለጹት የኢትዮጵያ ኢንቨስትመንት ኮሚሽን ምክትል ኮሚሽነር በላቸው መኩሪያ (ዶ/ር)፣ ከወዲሁ እስከ ግማሽ ሚሊዮን ሔክታር መሬት ለማልማት የሚፈልጉ የውጭ ኩባንያዎች መሬት እንዲሰጣቸው ጥያቄ በማቅረብ ላይ እንደሚገኙ አስታውቀዋል፡፡እንደ እሳቸው ማብራሪያ ከሆነ፣ በአገሪቱ በጥራትም በአቅርቦት ብዛትም ችግር አለበት የተባለውን የጥጥ ምርት በሰፋፊ እርሻዎች ለማምረት ጥያቄ እያቀረቡ ከሚገኙ ኩባንያዎች መካከል ጂያንሱ ቴክስታይል የተባለ የቻይና ኩባንያ፣ የፈትል ጥጥ ለማምረት የሚያስችለውን ኢንቨስትመንት ለማካሄድ ጥያቄ ማቅረቡ ታውቋል፡፡ ከዚህ በተጨማሪ አሥር የውጭ ኩባያዎችም እዚሁ ጥጥ በማምረት ለመጠቀም ጥያቄ እያቀረቡ እንደሚገኙ ምክትል ኮሚሽነሩ ጠቁመዋል፡፡ ሁዋፋንግ፣ ውሺ፣ ጂያንዚ ሰንሻይን፣ ኤቨረስት የተባሉትን ጨምሮ የቻይናና የታይዋን ኩባንያዎች የመንግሥትን ምላሽ እየተጠባበቁ እንደሚገኙ ለማወቅ ተችሏል፡፡ ውሺ የተባለው ትልቅ ኩባንያ በተለይ የጨርቃ ጨርቅ ምርቶችን በሰፊው ማምረት የጀመረ ሲሆን፣ በሐዋሳ ኢንዱስትሪ ፓርክ ውስጥ በ40 ሺሕ ካሬ ሜትር የማምረቻ ቦታ ይዞታው ከሚያመርታቸው ውስጥ ለአሜሪካው ታዋቂ የፋሽን ኩባንያ ፊሊፕ ቫን ሒውሰን (ፒቪኤች) የሚያቀርባቸው እንደሚገኙበትም ተጠቅሷል፡፡ከዚህም በላይ መንግሥት በዘረመል ጥጥ እንዲመረት ዝግጅቱን እያጠናቀቀ እንደሚገኝና በዚህ ሳቢያ የአገሪቱን የጥጥ ምርት ፍላጎት ለማሟላት እንደሚቻል መታመኑን ኃላፊው አስታውቀዋል፡፡ በአገሪቱ የዘረመል ጥጥ በሰፊው እንዲመረት ለማድረግ በማሰብ፣ የቤተ ሙከራና የመስክ ላይ ምርምሮች ተገባደው ወደ መደበኛ እርሻ ለመግባት የሚያስችሉ ዕርምጃዎች ተግባራዊ ለማድረግ ዝግጅት እየተደረገ መሆኑ ይታወቃል፡፡የውጭ ጥጥ አምራቾች ጥያቄ ማቅረባቸው የአገር ውስጥ አምራቾችን፣ የመዳመጫ ፋብሪካዎችን በአቅራቢነትና በጋራ አምራችነት እንዲሳተፉ ዕድሉን እንደሚፈጥርላቸው ያብራሩት ዶ/ር በላቸው፣ በጠቅላላው በአገሪቱ የአሥር ዓመታት የጨርቃ ጨርቅና አልባሳት ፍኖተ ካርታ ዝግጅት መጀመሩንም አስረድተዋል፡፡ከአምራቾች ባሻገር ሁለተኛ ደረጃ ግብዓት አቅራቢዎችና የምርት ገዥዎችም እየገቡ እንደሚገኙ ተጠቅሶ ከእነዚህ መካከል የፈረንሣይ ሻርጀ፣ እንዲሁም የጀርመን ራንግላር የሸሚዝና የሌሎችም ምርቶችን ግብዓቶች በኢትዮጵያ ለማምረት ፍላጎት እንዳላቸው ተገልጿል፡፡ ዴካትሊዮን፣ ቫንኒቲፌር እንዲሁም ኤችኤንድኤም የተባሉ የጨርቃ ጨርቅና አልባሳት ገዥዎችም ምርት መረከብ መጀመራቸው እየተነገረ ነው፡፡ይህ የተደረገው በአገሪቱ ሐዋሳን ጨምሮ ለኮምቦልቻ፣ ለመቐለ፣ እንዲሁም ለቦሌ ለሚ የጨርቃ ጨርቅ ኢንዱስሪ ፓርኮች ግብዓት እንዲውል ለማድረግ እንደሆነ ያብራሩት ምክትል ኮሚሽነሩ፣ በአሁኑ ወቅት በሐዋሳ ኢንዱስትሪ ፓርክ ውስጥ በተገነቡ 52 ማምረቻ ሼዶች ውስጥ ከሚገኙ 16 ኩባንያዎች ውስጥ ስድስቱ ወደ ውጭ መላክ መጀመራቸውን ጠቁመዋል፡፡ ቀሪዎቹ አሥሮቹም ተከላ ጨርሰው በመጪው መስከረም ለመላክ ሙከራ መጀመራቸውንም እንዲሁ፡፡መንግሥት እስካሁን ግንባታቸውን ካጠናቀቃቸው የቦሌ ለሚና የሐዋሳ ኢንዱስትሪ ፓርኮች በተጓዳኝ በመጪው ሰኔ ወር መጨረሻ የመቐለና የኮምቦልቻ ፓርኮችን ግንባታ እንደሚያጠናቅቅም ይፋ አድርገዋል፡፡ እነዚህ ፓርኮች በሙሉ አቅማቸው ማምረት ሲጀምሩ፣ ሙሉ በሙሉ ለውጭ ገበያ ምርቶቻቸውን እንደሚያቀርቡም ተጠቅሷል፡፡ የአዳማና የድሬዳዋ ኢንዱትሪ ፓርኮችም በመጪው ዓመት ታኅሳስ ወር ወደ ሥራ እንደሚገቡ ሲጠበቅ፣ በጠቅላላው 13 ፓርኮች በልዩ ልዩ የኢንዱስትሪ ውጤቶች ዘርፍ ተደልድለው ግንባታቸው እየተካሄደ እንደሚገኝ ለማወቅ ተችሏል፡፡ ከጨርቃ ጨርቅ ማምረቻዎቹ በተጨማሪ የቂሊንጦ ኢንዱስትሪ ፓርክ ለአብነት ያህል ለመድኃኒትና ለመሳሰሉት ማምረቻነት እንደሚውል ተገልጿል፡፡መንግሥት ለሐዋሳ ኢንዱስትሪ ፓርክ ግንባታ ብቻ 300 ሚሊዮን ዶላር የሚጠጋ ወጪ ማድረጉ ይታወቃል፡፡ ከአንድ ቢሊዮን ዶላር ያላነሰ ገንዘብ በመመደብም በርካታ ግንባታዎችን በማካሄድ ላይ ሲሆን፣ እንዲህ ያሉት ግንባታዎች ኢትዮጵያ በአሥር ዓመታት ጊዜ ውስጥ በአፍሪካ የቀላል ኢንዱስትሪ ዘርፍ የበላይነቱን እንድትቆናጠጥ ለማድረግ ያገለግላሉ ተብሎ ይታመናል፡፡ ለአብነት ያህል ከሐዋሳ ኢንዱስትሪ ፓርክ ብቻ ከአንድ ቢሊዮን ዶላር በላይ ዓመታዊ የወጪ ንግድ ገቢ እንደሚገኝ ሲገለጽ፣ ከ60 ሺሕ በላይ ሰዎችም የሥራ ዕድል እንደሚያገኙ ይነገራል፡፡    